Source: http://metropola.zenskyweb.sk/clanok/38346-sud-zastavil-exekuciu-na-budovu-majaka-nadeje-v-starom-meste
Timestamp: 2019-02-23 18:09:54+00:00

Document:
Domov /Súd zastavil exekúciu na budovu Majáka nádeje v Starom Meste /
september 23, 2017 - 18:24
Okresný súd Bratislava I zastavil exekúciu na budovu neziskovej organizácie Maják nádeje na Karpatskej ulici v bratislavskej mestskej časti Staré Mesto.
Ako ďalej informovala hovorkyňa Starého Mesta Nora Gubková, súd tak vyhovel návrhu likvidátora Majáka nádeje, ktorým je od mája Staré Mesto. Rozhodnutie zatiaľ nie je právoplatné.
Súd exekúciu zastavil pre rozpor exekučného titulu s verejným poriadkom a exekúcia nemôže pokračovať, keďže pri spisovaní notárskej zápisnice viackrát pochybil notár a pri prešetrovaní to skonštatovalo aj ministerstvo spravodlivosti. Súd uznal, že vymáhaný nárok ani nevznikol, a to je skutočnosť, ktorá bráni vymáhateľnosti nároku. Proti uzneseniu možno podať odvolanie v lehote pätnásť dní odo dňa jeho doručenia.
“Som rád, že súd vyhovel návrhu mestskej časti a dal nám nádej, že sa túto budovu podarí zachrániť pre mestskú časť a Staromešťanov. Od začiatku sme deklarovali, že dôvody, ktoré viedli k exekúcii, neboli v súlade so zákonom. Urobíme všetko pre to, aby mestská časť o túto budovu neprišla,“ povedal starosta Starého Mesta Radoslav Števčík.
Na budovu Majáka nádeje vyhlásil doteraz exekútor tri dražby, ani do jednej sa však nikto neprihlásil. Na prihlásenie do dražby bolo treba zloženie kaucie, aby sa o budovu mohol konkrétny záujemca o dražbu uchádzať. Išlo o 350-tisíc eur.
Budovu neziskovej organizácie Maják nádeje na Karpatskej ulici spravoval jej štatutár, bývalý majiteľ a riaditeľ Televízie Markíza Pavol Rusko. Staré Mesto s ním ešte v novembri 2015 ukončilo partnerský vzťah po tom, čo Pavol Rusko podľa starostu Radoslava Števčíka spreneveril finančné prostriedky Majáka nádeje. Týmto krokom chcela mestská časť ukončiť pôsobenie a činnosť neziskovej organizácie Maják nádeje. Následne 16. novembra 2015 zastupiteľstvo Starého Mesta schválilo uznesenie, aby doručili žalobu o likvidácii Majáka nádeje. V tejto veci však Okresný súd Bratislava I Starému Mestu nevyhovel a nerozhodol o zrušení neziskovej organizácie Maják nádeje. Ďalším konaním riaditeľa Pavla Ruska, ktorý sa zaviazal nehnuteľnosťou na Karpatskej ulici za pôžičku vo výške 600-tisíc eur, vznikol Majáku nádeje dlh a vydali na neho exekúciu. V novembri 2016 sa v tejto veci podľa Nory Remiarovej z komunikačného oddelenia Mestskej časti Bratislava - Staré Mesto začalo aj trestné stíhanie. Staré Mesto dostalo z Krajského riaditeľstva Policajného zboru upovedomenie o začatí konania vo veci obzvlášť závažného zločinu porušovania povinností pri správe cudzieho majetku v štádiu pokusu. Podľa neho neznámy páchateľ, vystupujúci ako štatutárny orgán riaditeľ neziskovej organizácie Majáka nádeje, porušil povinnosť opatrovať a spravovať tento majetok.
Autor Petra Hublova, vydané pred 10 hod 23 min
Autor Daniela Vidová, vydané pred 3 dni 4 hod
Autor Katarína Hanzelová, vydané pred 4 hod 9 min

References: súd 
 súd 

Súd 
 Súd 
 súd 
 súd